Document ID: 31975R0701

Europos atominės energijos bendrijos Tiekimo agentūros reglamentas, iš dalies keičiantis 1960 m. gegužės 5 d. Tiekimo agentūros taisykles, nustatančias paklausos derinimo su rūdų, žaliavų ir specialiųjų skiliųjų medžiagų pasiūla būdus
TIEKIMO AGENTŪRA,
- atsižvelgdama į Europos atominės energijos bendrijos steigimo sutartį ir ypač į jos 60 straipsnio 6 dalį,
- atsižvelgdama į Patariamojo komiteto nuomones, pareikštas 1974 m. sausio 17 d. ir 1974 m. balandžio 30 d., ir į to Komiteto konsultacijas, įvykusias 1974 m. gruodžio 3 d., 1975 m. sausio 21 d. ir 1975 m. balandžio 29 d.,
- kadangi Agentūrai visada reikia turėti išsamios informacijos apie rūdų, žaliavų ir specialiųjų skiliųjų medžiagų rinkos padėtį, kad galėtų vykdyti savo pareigas pagal Sutartyje išdėstytus principus ir ypač pagal jos 52 straipsnį,
- atsižvelgdama į padėtį, šiuo metu susiklosčiusią rūdų ir žaliavų rinkoje, ir į tai, kad ta padėtis bus neaiški pagal trumpalaikę ir vidutinės trukmės perspektyvą,
- kadangi paaiškėjo, kad tokiomis aplinkybėmis yra tikslinga išlaikyti tiesioginius ryšius, užmegztus tarp rūdų ir žaliavų vartotojų bei gamintojų,
- kadangi paaiškėjo, kad dėl šios rinkos plėtros būtina baigti formuluoti ir iš dalies pakeisti 1960 m. gegužės 5 d. Tiekimo agentūros taisyklių [1] nuostatas,
PRIĖMĖ ŠĮ REGLAMENTĄ:
1 straipsnis
Naujas 5 bis straipsnis įterpiamas į 1960 m. gegužės 5 d. Tiekimo agentūros taisykles:
Dėl rūdų ir žaliavų:
a) vartotojams leidžiama tiesiogiai skelbti konkursą, kuriame dalyvautų jų pasirinkti gamintojai, ir nevaržomai derėtis dėl tiekimo sutarties su jais;
b) vartotojai praneša Agentūrai iš gamintojų gautą informaciją apie:
i) paraiškų dalyvauti konkurse skaičių,
ii) pasiūlytus kiekius,
iii) konkurso kainas;
c) tiekimo sutartyje nurodoma tokia informacija:
1) susitariančiosios šalys,
2) medžiagų, kurios turi būti tiekiamos, kiekiai,
3) pristatymo terminų tvarkaraštis metams,
4) medžiagų, kurios turi būti tiekiamos, kiekiai,
5) medžiagų, kurios turi būti tiekiamos, kilmės šalis. Jeigu tiekėjas negali suteikti šios informacijos sutarties pasirašymo metu, jis įsipareigoja vartotojui ir Agentūrai vėliau informuoti raštu apie kiekvienos pristatymo dalies kilmės šalį,
6) kaina ir atsiskaitymo sąlygos,
7) sutarčių galiojimo laikas;
d) sutartis sudaroma, pateikus ją Agentūrai, kuri šią sutartį pasirašo per 10 darbo dienų;
e) jeigu tiekimo sutartyje nenurodyta, kaip bus naudojamos medžiagos, vartotojas kartu pateikia Agentūrai raštą, nurodydamas tų medžiagų paskirtį;
f) Agentūra imasi veiksmų, t. y. sudaro sutartį arba atsisako ją sudaryti, per 10 darbo dienų po to, kai gavo sutartį;
g) apie atsisakymą sudaryti sutartį suinteresuotosioms šalims pranešama motyvuotu sprendimu. Šis sprendimas gali būti pateiktas Komisijai vadovaujantis Euratomo tiekimo agentūros įstatų [2] VIII straipsnio 3 dalimi;
h) jeigu tiekimo sutartis nutraukiama, apie tai pranešama Agentūrai;
i) darant bet kokį sutarties pakeitimą būtina gauti Agentūros parašą, laikantis tvarkos, taikomos pasirašant originalią sutartį.
2 straipsnis
"Nepriklausomai nuo šio reglamento 5, 5 bis ir 6 straipsniuose nustatytų procedūrų vartotojai Agentūrai gali bet kada pateiktiprašymus arba užsakymus. Tokie užsakymai vykdomi geriausiomis sąlygomis, atsižvelgiant į pasiūlą rinkoje."
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1975 m. liepos 15 d.

Labels: 11
14
3
12
15